AP ลุยเปิด 26 โครงการครึ่งปีหลัง หนุนยอดขายปีนี้แตะ 3.35 หมื่นลบ.ตามเป้า
AP เปิดแผนลุย 26 โครงการครึ่งปีหลัง หนุนยอดขายปีนี้แตะ 3.35 หมื่นลบ.ตามเป้า
AP เปิดแผนลุย 26 โครงการครึ่งปีหลัง หนุนยอดขายปีนี้ 3.35 หมื่นลบ.ตามเป้า
14 ก.ค. 2563

นายวิทการ จันทวิมล รองกรรมการผู้อำนวยการ สายงานกลยุทธ์องค์กรและการสร้างสรรค์ บริษัท เอพี ไทยแลนด์ จำกัด (มหาชน) หรือ AP เปิดเผยว่า บริษัทมีแผนการเปิดโครงการใหม่ในช่วงครึ่งปีหลังของปี 63 จะเน้นไปที่แนวราบ 26 โครงการ มูลค่ารวม 2.6 หมื่นล้านบาท แบ่งเป็นโครงการใน กทม.21 โครงการ เป็นบ้านเดี่ยว 8 โครงการ มูลค่า 7.97 พันล้านบาท และทาวน์โฮม 13 โครงการ มูลค่า 1.33 หมื่นล้านบาท
พร้อมรุกตลาดต่างจังหวัดผ่านการเปิดแบรนด์ใหม่ คือ อภิทาวน์ ประเดิม 5 โครงการ มูลค่า 4.7 พันล้านบาทใน 5 จังหวัด ได้แก่ นครศรีธรรมราช ระยอง อยุธยา ขอนแก่น และเชียงราย เริ่มทยอยตั้งแต่เดือน ก.ย.นี้
ส่วนโครงการคอนโดมิเนียม จะไม่มีการเปิดตัวโครงการใหม่ในครึ่งปีหลังของปีนี้ เนื่องจากสภาพตลาดยังคงชะลอตัว แต่มองว่ายังมีลูกค้ากลุ่มที่ต้องการซื้อคอนโดมิเนียมเพื่ออยู่อาศัยเอง และกลุ่มที่ซื้อเพื่อลงทุนระยะยาวในทำเลศักยภาพและเป็นโครงการพร้อมอยู่ หลังจากที่เห็นยอดขายคอนโดมิเนียมของ บริษัท บางกอก ซิตี้สมาร์ท จำกัด (BC) ซึ่งเป็นตัวแทนขายในเครือของ AP ในช่วงครึ่งปีแรกสูงกว่า 4.2 พันล้านบาท และทั้งปีมีโอกาสแตะ 1 หมื่นล้านบาท โดยบริษัทจะเน้นการขายคอนโดมิเนียมในสต็อก 18 โครงการ มูลค่ารวม 2.1 หมื่นล้านบาทในช่วงครึ่งปีหลังนี้
ดังนั้น บริษัทจึงมั่นใจทำยอดขายได้ตามเป้า 3.35 หมื่นล้านบาท หลังยอดขายครึ่งปีแรกทำได้แล้ว 45% ของเป้า โดยถือว่าค่อนข้างดีแม้จะเผชิญกับวิกฤติโควิด-19 แต่บริษัทได้ปรับกลยุทธ์แผนงานการขายและการทำการตลาด ส่งผลช่วยผลักดันยอดขายได้ในระดับที่ดีที่ 1.5 หมื่นล้านบาท แม้จะลดลงจากช่วงเดียวกันของปีก่อนที่ทำได้ 2.08 หมื่นล้านบาท โดยส่วนใหญ่มาจากโครงการแนวราบเป็นหลักกว่า 1.2 หมื่นล้านบาท เนื่องจากบริษัทเปิดโครงการแนวราบใหม่ถึง 14 โครงการ มูลค่าโครงการรวม 1.55 หมื่นล้านบาท ประกอบกับ การทำโปรโมชั่นเพื่อระบายสต็อกที่เน้นคอนโดนิเนียมสร้างเสร็จพร้อมโอน ทำให้มียอดขายคอนโดมิเนียมราว 2.2 พันล้านบาทในช่วงครึ่งปีแรก แม้จะไม่มีการเปิดขายโครงการใหม่
ส่วนรายได้ในปี 63 ยังมั่นใจทำได้ตามเป้าที่ตั้งไว้ 4.05 หมื่นล้านบาท โดยบริษัทยังเชื่อมั่นว่าแนวโน้มการโอนในช่วงครึ่งปีหลังจะเพิ่มขึ้น หลังจากเห็นสัญญาณยอดโอนในช่วงไตรมาส 2/63 ทำได้สูงสุดตั้งแต่ก่อตั้งบริษัทมา เมื่อเทียบกับยอดโอนในไตรมาส 2/61 ที่เคยทำได้ราว 1 หมื่นล้านบาท และมากกว่ายอดโอนในไตรมาส 4/59 ที่เคยทำได้สูงสุด 1.15 หมื่นล้านบาท จากการโอนโครงการแนวราบเป็นปัจจัยหนุนหลัก
ทั้งนี้ บริษัทมั่นใจแนวโน้มช่วงครึ่งปีหลังตั้งแต่ปลายไตรมาส 3/63 จะฟื้นตัว เพราะยอดโอนจากไตรมาส 2/63 ถือว่าเติบโตก้าวกระโดดจากไตรมาส 1/63 ที่มียอดโอน 6.82 พันล้านบาท โดยในช่วงครึ่งปีหลังจะมีการโอนคอนโดมิเนียมตั้งแต่ช่วงเดือนส.ค.นี้ 2 โครงการใหม่ที่สร้างเสร็จ ได้แก่ LIFE อโศก-พระราม 9 มูลค่า 9.8 พันล้านบาท มียอดขาย 94% และ ASPIRE อโศก-รัชดา มูลค่า 2.9 พันล้านบาท มียอดขาย 95% พร้อมกับมีการทยอยโอนต่อเนื่อง LIFE ONE วิทยุ และ LIFE ลาดพร้าว ที่โอนต่อเนื่องจากไตรมาส 2/63
โดยปัจจุบันบริษัทมีมูลค่ายอดขายรอโอน (Backlog) 5.61 หมื่นล้านบาท จะรับรู้รายได้ในช่วงครึ่งปีหลังราว 2.88 หมื่นล้านบาท ส่วนที่เหลือจะทยอยโอนไปจนถึงปี 63
อย่างไรก็ตาม จากความไม่แน่นอนและปัจจัยกดดันต่างๆที่ส่งผลกระทบต่อภาระเศรษฐกิจ กำลังซื้อ และตลาดอสังหาริมทรัพย์ ทำให้บริษัทเห็นถึงความสำคัญของการรักษากระแสเงินสดและสภาพคล่องให้อยู่ไนระดับที่ดี ซึ่งบริษัทมีกระแสเงินสดรองรับการดำเนินธุรกิจที่สูงกว่า 3 พันล้านบาท และไม่เร่งลงทุนในการซื้อที่ดินเข้ามาเพิ่มขึ้นโดยได้ปรับลดงบซื้อที่ดินลงมาเหลือ 4 พันล้านบาท จากเดิมที่ 8 พันล้านบาท โดยที่ในช่วงครึ่งปีแรกบริษัทใช้งบซื้อที่ดินไปแล้วกว่า 1 พันล้านบาท